b'\n_START_ARTICLE_\nManj\xc5\xa1a renesan\xc4\x8dna gibanja\n_START_PARAGRAPH_\nRenesansa je kulturni preporod, ki se navadno postavlja kot mejnik med srednjim in novim vekom, saj se je takrat pojavil v Italiji in se nato raz\xc5\xa1iril po Evropi._NEWLINE_Poleg tega vsesplo\xc5\xa1nega evropskega gibanja ozna\xc4\x8duje beseda renesansa tudi nekatere manj\xc5\xa1e pojave kulturne rasti, ki niso povezani z italijanskim dogajanjem, pa\xc4\x8d pa so se razvili samostojno kakor nekak\xc5\xa1en poskus izhoda iz srednjeve\xc5\xa1ke otopelosti. Pravzaprav je v zgodovini vsakega naroda neko obdobje, ko se umetnost najbolj razvije, in za vsakega bi lahko uporabljali izraz renesansa ali prerojenje. Udoma\xc4\x8dil se je pa samo v nekaterih slu\xc4\x8dajih. Ti pojavi so \xc4\x8dasovno pred splo\xc5\xa1no evropsko renesanso in so omejeni glede na dobo trajanja in predvsem glede na ozemlje, kjer so se razvili. Poleg tega se vsa ta gibanja ve\xc4\x8d ali manj omejujejo samo na umetnost in ne slonijo na humanisti\xc4\x8dnih osnovah. Zato ni ustreznega razvoja knji\xc5\xbeevnosti ali tehnologije, ki je bil pozneje tako zna\xc4\x8dilen za pravo renesanso._NEWLINE_Gre v glavnem za zgodovinske momente, ki so si med seboj zelo podobni, ki se pa niso mogli \xc5\xa1iroko razviti kot v Italiji, v\xc4\x8dasih zaradi nezrelosti prebivalstva, a najve\xc4\x8dkrat zaradi zemljepisne osamelosti podro\xc4\x8dja. Nekateri zgodovinarji trdijo celo, da se je renesansa razvila predvsem v Italiji samo zato, ker je bilo to podro\xc4\x8dje \xc5\xa1e iz \xc4\x8dasov starih Rimljanov prepredeno z dobrim cestnim omre\xc5\xbejem, kar je pospe\xc5\xa1ilo naglo posredovanje novih idej. Te prednosti na primer Makedonija ni imela, zato je njena renesansa le malo presegla naravne meje de\xc5\xbeele. _NEWLINE_Taka in podobna mnenja vsekakor ne zmanj\xc5\xa1ujejo va\xc5\xbenosti manj\xc5\xa1ih renesan\xc4\x8dnih pojavov.\n_START_SECTION_\nKarolin\xc5\xa1ka renesansa\n_START_PARAGRAPH_\nTo obdobje se navadno omejuje z vladanjem Karla Velikega, a se praviloma za\xc4\x8denja \xc5\xbee pod Pipinom Malim, pod \xc4\x8digar okriljem je pou\xc4\x8deval Alkuin, in sega potem \xc5\xa1e v pozno deveto stoletje. Umetnost tega obdobja je navadno v popolnem nasprotju s preteklimi dobami, kar se odra\xc5\xbea ne samo v arhitekturi in slikarstvu, ampak tudi v vseh manj\xc5\xa1ih vrstah umetnosti. Zna\xc4\x8dilno za to dobo je sklicevanje na starej\xc5\xa1e kulture, predvsem italijansko in bizantinsko. Novi na\xc4\x8din upodabljanja je najbolj razviden v miniaturah na rokopisih, kjer renesan\xc4\x8dno mi\xc5\xa1ljenje izstopa tudi v literarnem in liturgi\xc4\x8dnem pomenu.\n_START_SECTION_\nOtonska renesansa\n_START_PARAGRAPH_\nObdobje umetnosti med karolin\xc5\xa1ko renesanso in za\xc4\x8detkom romanike (deseto in enajsto stoletje) se po navadi imenuje otonska renesansa, in sicer otonska po raznih Otonih, ki so tedaj vladali v Nem\xc4\x8diji, in renesansa po imenu prej\xc5\xa1nje dobe. Po pravici se to obdobje ne bi smelo imenovati renesansa, ker pa\xc4\x8d ne gre za nikakr\xc5\xa1en preporod, saj je samo ponavljanje in obdelovanje tem preteklih desetletij, brez nikakr\xc5\xa1nega zanimanja za klasiko in brez humanisti\xc4\x8dnih potez karolin\xc5\xa1ke renesanse. Je samo postopni prehod v romaniko. V stavbarstvu prevladujejo monumentalne zgradbe, ki \xc5\xbee napovedujejo nov slog. Zanimive so rokopisne miniature tega obdobja, ki na razli\xc4\x8dne na\xc4\x8dine pri\xc4\x8dajo o reformah meni\xc5\xa1tva, ki so razburjale tista leta.\n_START_SECTION_\nMakedonska renesansa\n_START_PARAGRAPH_\n\xc4\x8casovno se makedonska renesansa postavlja takoj za karolin\xc5\xa1ko, to je pribli\xc5\xbeno v za\xc4\x8detek devetega stoletja. Tudi ta renesansa se sklicuje na stare kulture in obnavlja spo\xc5\xa1tovanje do \xc4\x8dloveka in do narave, predvsem z realisti\xc4\x8dno predstavo oblik. Makedonski umetniki so v tem \xc4\x8dasu zdru\xc5\xbeili bizantinsko tradicijo z novimi idejami, ki so zahtevale predvsem upo\xc5\xa1tevanje sorazmernosti pri upodabljanju in skladnost med raznimi deli podobe. So\xc5\xbeitje dveh tako razli\xc4\x8dnih vrst umetnosti, bizantinske in klasi\xc4\x8dne, je v \xc4\x8dasu makedonske renesanse ustvarilo, predvsem v slikarstvu, samostojno \xc5\xa1olo visoke kvalitete, ki je vplivala tudi na samo italijansko renesanso.\n_START_SECTION_\nVzhodna renesansa\n_START_PARAGRAPH_\nV\xc4\x8dasih se omenja indijska renesansa, s \xc4\x8dimer se ozna\xc4\x8duje kulturni razcvet pod kraljem A\xc5\xa1oka. Tako se izraz renesansa v\xc4\x8dasih uporablja tudi za razvojne momente drugih orientalskih kultur, predvsem japonske (Edo). Vendar gre v teh primerih le za oznako posebno ugodnih obdobij dolo\xc4\x8denih vrst umetnosti, ki z evropsko renesanso nimajo ni\xc4\x8d skupnega.'